text: Få familier fik ubudne gæster 
  25 december 2018 kl. 10.23
  Alt tyder på, at antallet af juleindbrud fortsætter med at være i den lave ende. 
  - Jeg er rasende over, at man ikke kan lade folks ting være.
  Sådan lyder det fra Kim Søgaard fra Esbjerg, der er en af de uheldige husejere, der havde indbrud juleaften.
  Tyven skaffede sig adgang gennem et vindue, og stak blandt andet af med fire PH-lamper og nogle Kay Bojesen figurer.
  
  Alt tyder på færre indbrud
  Men ellers ser det ud til, at den faldende tendens med færre juleindbrud fortsætter.
  Juledag er der foreløbig anmeldt 26 indbrud i de to politikredse i TV SYDs sendeområde. Indbrudene fordeler sig på 11 indbrud i Syd- og Sønderjyllands Politikreds, mens Sydøstjyllands Politi tirsdag morgen foreløbig har modtaget 10 anmeldelser.
  Den foreløbige topscorer i antallet af anmeldte indbrud er Fredericia, hvor der i de seneste 24 timer gældende fra klokken 06 mandag har været otte af slagsen, oplyser vagtchef Henrik Dam, Sydøstjyllands Politi, til TV SYD.
  Talene er kun foreløbige, og det forventes, at antallet af anmeldelser stiger i takt med, at folk vender hjem til deres bolig.
  Et mere præcis billede kan politiet først give, når hele juleperioden er opgjort. Den løber fra den 25. december og frem til 3. januar.
  